รัฐบาลไทย-ข่าวทำเนียบรัฐบาล-สธ.สรุปผลการดำเนินงานเขตสุขภาพ ปีงบประมาณ 2563 เพิ่มการเข้าถึงบริการ เพิ่มคุณภาพชีวิต
วันอังคารที่ 29 กันยายน 2563
สธ.สรุปผลการดําเนินงานเขตสุขภาพ ปีงบประมาณ 2563 เพิ่มการเข้าถึงบริการ เพิ่มคุณภาพชีวิต
สํานักงานปลัดกระทรวงสาธารณสุข สรุปผลการดําเนินงานเขตสุขภาพ ปีงบประมาณ 2563 ในโครงการสําคัญ อาทิ โครงการพระราชดําริ กัญชาทางการแพทย์และสมุนไพรเพื่อเศรษฐกิจ การดูแลสุขภาพเด็กและผู้สูงอายุ เพิ่มการเข้าถึงบริการ ลดแออัด ลดรอคอย อาทิ การรับยาใกล้บ้าน
สํานักงานปลัดกระทรวงสาธารณสุข สรุปผลการดําเนินงานเขตสุขภาพ ปีงบประมาณ 2563 ในโครงการสําคัญ อาทิ โครงการพระราชดําริ กัญชาทางการแพทย์และสมุนไพรเพื่อเศรษฐกิจ การดูแลสุขภาพเด็กและผู้สูงอายุ เพิ่มการเข้าถึงบริการ ลดแออัด ลดรอคอย อาทิ การรับยาใกล้บ้าน และแก้ไขปัญหาสาธารณสุขที่สําคัญในพื้นที่ ได้ผลดี ช่วยเพิ่มคุณภาพชีวิต
วันนี้ (29 กันยายน 2563) ที่กระทรวงสาธารณสุข จ.นนทบุรี นายแพทย์สุขุม กาญจนพิมาย ปลัดกระทรวงสาธารณสุข ประชุมผู้บริหารสํานักงานปลัดกระทรวงสาธารณสุข สรุปผลการดําเนินงานตามนโยบายด้านสาธารณสุข ปีงบประมาณ 2563 ในโครงการสําคัญ ได้แก่ โครงการพระราชดําริ กัญชาทางการแพทย์และสมุนไพร เพื่อเศรษฐกิจ การดูแลสุขภาพทุกกลุ่มวัย การเพิ่มประสิทธิภาพการเข้าถึงบริการ ลดแออัด ลดรอคอย และปัญหาสาธารณสุขที่สําคัญในพื้นที่ รวมทั้ง 10 ประเด็นตัวชี้วัดตามคํารับรองการปฏิบัติราชการ (Performance Agreement : PA) ทําให้ประชาชนเข้าถึงบริการใกล้บ้าน สะดวก รวดเร็ว เพื่อคุณภาพชีวิตที่ดีขึ้น
นายแพทย์สุขุมกล่าวว่า ทั้ง 12 เขตสุขภาพครอบคลุมทั่วประเทศ ได้นํานโยบายไปสู่การปฏิบัติในระดับจังหวัด อําเภอ และตําบล โดยการพัฒนาระบบบริการสาธารณสุขสําหรับผู้ต้องขังในเรือนจํา ตามโครงการราชทัณฑ์ปันสุข ทําความดีเพื่อชาติ ศาสน์ กษัตริย์ ผ่านเกณฑ์ทุกเขตสุขภาพ, มีการจัดตั้งคลินิกกัญชาทางการแพทย์ในโรงพยาบาลทุกระดับ 311 แห่ง, โครงการอาหารปลอดภัย ผักปลอดสารพิษ ดําเนินการสุ่มตรวจวิเคราะห์สารกําจัดศัตรูพืช 3 ชนิด คือ พาราควอต ไกลโฟเซต คลอร์ไพริฟอส ในผักสด ผลไม้ ในโรงพยาบาลอาหารปลอดภัย 27 แห่ง ไม่พบสารตกค้างร้อยละ 69.6, การคัดกรองพัฒนาการเด็ก 0-5 ปีได้มากกว่าร้อยละ 90 พบมีพัฒนาการสมวัยร้อยละ 91 ผู้สูงอายุได้รับการคัดกรองภาวะสมองเสื่อมร้อยละ 78.5 พบมีภาวะเสี่ยงร้อยละ 1.4 และพลัดตกหกล้มร้อยละ 79 มีภาวะเสี่ยงร้อยละ 4.7 และมีตําบลที่ผ่านเกณฑ์ระบบส่งเสริมสุขภาพการดูแลผู้สูงอายุระยะยาว ร้อยละ 91.55
สําหรับการเพิ่มประสิทธิภาพการเข้าถึงบริการ ลดแออัด ลดรอคอย โดยพัฒนาศักยภาพระบบปฐมภูมิมี อสม.ได้รับการอบรมเป็น อสม.หมอประจําบ้าน 84,793 คน สูงกว่าเป้าหมายที่ตั้งไว้ มีหน่วยบริการปฐมภูมิและเครือข่ายหน่วยบริการปฐมภูมิครอบคลุมประชากรร้อยละ 36.3 สําหรับการบริหารจัดการโรงพยาบาล พัฒนาโรงพยาบาลให้เป็น Smart Hospital และโรงพยาบาล 118 แห่งมีบริการรับยาร้านยาใกล้บ้าน และเพิ่มทางเลือก เช่น จัดส่งยาทางไปรษณีย์, รับยาที่ รพ.สต.ใกล้บ้าน, อสม.ส่งยา รวมทั้งโรงพยาบาลศูนย์ทุกแห่งผ่านเกณฑ์ห้องฉุกเฉินคุณภาพ มีระบบทางด่วนอุบัติเหตุที่มีระบบบริหารจัดการ สามารถผ่าตัดได้ภายใน 60 นาที มีห้องฉุกเฉินความดันลบรองรับผู้ป่วยโรคติดเชื้อ, ผู้ป่วยโรคหลอดเลือดสมองที่มีอาการไม่เกิน 72 ชั่วโมงได้รับการรักษาใน Stroke unit มากกว่าร้อยละ 50 ส่วนใหญ่ทําได้ตามเป้าหมาย ช่วยเพิ่มคุณภาพชีวิตผู้ป่วย สําหรับการผ่าตัดแบบวันเดียวกลับทุกเขตทําได้ดี โดยรพ.พหลพลพยุหเสนา จ.กาญจนบุรี มีศูนย์บริการเบ็ดเสร็จในจุดเดียว และการจัดหอผู้ป่วยดูแลผู้ป่วยพ้นวิกฤตก่อนกลับบ้านในโรงพยาบาลชุมชน ทําได้เกือบทุกเขตสุขภาพ
นายแพทย์สุขุมกล่าวต่อว่า ผลงานที่ผ่านเป็นสิ่งที่พิสูจน์การทํางานของผู้บริหารและบุคลากร ที่รวมกันเป็นครอบครัว เป็นทีมงาน เป็นพี่น้อง ทุ่มเททํางาน เช่นความสําเร็จการควบคุมโรคโควิด 19 ที่ได้รับการยอมรับในระดับโลก ขอให้ใช้ข้อมูลจากกรมวิชาการมาสนับสนุนการทํางานทั้งในระดับนโยบายและการปฏิบัติในพื้นที่ต่อไป
********************************* 29 กันยายน 2563
*********************************